Cine este câștigătorul show-ului „Chefi la cuțite”
Lăcrămioara Pintilie, Mihai Dragomir și Lucica Susanu au așteptat cu sufletul la gură anunțul despre numele câștigătorului. Irina Fodor a făcut anunțul mult așteptat într-un moment de tensiune maximă. Prezentatoarea TV a ridicat cu solemnitate farfuria aurie pe care era scris numele finalistului din echipa galbenă.
Așadar, Mihai Dragomir a ieșit câștigător la Chefi la Cuțite, sezonul 13. Vestea i-a luat pe chefii Ștefan Popescu și Alexandru Sautner prin surprindere, declanșând o explozie de bucurie.
Câștigătorul a fost cuprins de emoție atunci când a aflat că pleacă acasă cu premiul în valoare de 30.000 de euro. Lucica Susanu și Lăcrămioara Pintilie s-au alăturat bucuriei, sărbătorind reușita colegului lor de competiție.
„Nu-mi vine să cred. Parcă m-a lovit un tsunami, efectiv m-au lăsat picioarele! Sunt în stare de șoc. Am câștigat războiul și i-am făcut mândri pe chefi. Nu-mi vine să cred că premiul ăsta îmi aparține, că pe farfuria asta scrie chef Mihai Dragomir. Toată munca pe care am depus-o de acum șase ani de când am fost eliminat din bootcamp până în momentul ăsta am muncit pentru acest titlu. Sunt atât de mândru de tot!”, a fost reacția lui Mihai Dragomir.
„Sunt cel mai bucuros om din lume! Nu știu când am fost ultima dată așa de fericit. Doamne, cât am sperat să câștig sezonul ăsta, e victoria lui Mihai”, a spus chef Alexandru Sautner.
A impresionat încă de la preselecții
Mihai Dragomir, câștigătorul sezonului 13 al emisiunii Chefi la cuțite, este un tânăr bucătar cu o pasiune puternică pentru arta culinară. Originar din Techirghiol, încă din etapa preselecțiilor, el a reușit să impresioneze jurații cu talentul său în bucătărie, având doar 24 de ani. Acesta a venit hotărât să își demonstreze abilitățile în pregătirea deserturilor, iar rezultatele nu au întârziat să apară.
Deși este la început de drum în lumea bucătăriei profesionale, Mihai Dragomir dispune de o experiență considerabilă în gastronomie. A câștigat inima juraților și a publicului prin creativitatea și gustul său rafinat în preparatele prezentate în cadrul show-ului. Aceste calități remarcabile l-au făcut pe chef-ul Ștefan Popescu să-i ofere prestigiosul cuțit de aur.
Puțini sunt cei care știu că Mihai Dragomir a lucrat timp de 8 luni pentru Alex Crăciun, un renumit chef din Londra. Mai mult, el a dezvăluit că a îndeplinit rolul de șef de bucătărie într-un restaurant care activa de mai bine de un an.
Cu toate acestea, puțini ar fi bănuit că finalistul din echipa galbenă a mai participat la Chefi la cuțite cu aproximativ 5 ani în urmă. La acea vreme, Mihai Dragomir avea doar 18 ani și a ajuns până în etapa bootcamp-ului, fiind ulterior eliminat.
Un aspect interesant este că, încă de la începuturile sale în lumea culinară, Mihai Dragomir a fost remarcat de chef-ul Ștefan Popescu, care l-a recunoscut imediat la preselecții. Se pare că juratul a fost unul dintre primii mentori ai săi, fiind chiar profesorul său la școala culinară, conform Antena1.ro.